REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/104-24

18. septembar 2024. godine

B e o g r a d

Z A P I S N I K

ŠESTE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 17. SEPTEMBRA 2024. GODINE

Sednica je počela u 11,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Žika Gojković, Dragan Jovanović, Dejan Bulatović, Ivana Stamatović, Radoslav Milojičić, Milija Miletić, Jožef Tobiaš, Dušan Nikezić i Miroslav Aleksić.

Sednici su prisustvovali zamenici članova Odbora: Ivan Karić (zamenik Dijane Radović) i Dragan Jonić (zamenik Gorana Petkovića).

Sednici nisu prisustvovali članovi Odbora: prof. dr Branimir Nestorović, dr Ana Oreg, Slobodan Ilić i Zoran Sandić kao ni njihovi zamenici.

Sednici je prisustvovao i narodni poslanik Risto Kostov, koji nije član Odbora.

Sednici je prisustvovala predstavnica Ministarstva poljoprivrede, šumarstva i vodoprivrede: Jelena Blagojević, državni sekretar.

Odbor je većinom glasova (10 za, 2 uzdržana) usvojio sledeći:

D n e v n i r e d

1. Razmatranje Informacije o radu Ministarstva poljoprivrede, šumarstva i vodoprivrede za period od 1. aprila do 30. juna 2024. godine (broj 02-1247/24-3 od 9. septembra 2024. godine).

Pre početka rasprave o tački dnevnog reda, usvojen je zapisnik pete sednice Odbora, koja je održana 5. avgusta 2024. godine, u tekstu u kome je i predložen. Zapisnik je usvojen većinom glasova (10 za, 1 uzdržan, 1 nije glasao).

Prva tačka dnevnog reda – Razmatranje Informacije o radu Ministarstva poljoprivrede, šumarstva i vodoprivrede za period od 1. aprila do 30. juna 2024. godine (broj 02-1247/24-3 od 9. septembra 2024. godine).

Jelena Blagojević, državni sekretar obrazložila je Informaciju o radu Ministarstva poljoprivrede, šumarstva i vodoprivrede za period od 1. aprila do 30. juna 2024. godine. U izveštajnom periodu, Vlada je donela sedam Uredbi, jednu Odluku i tri Zaključka, dok je Ministarstvo donelo 16 Pravilnika. Raspisana su tri javna poziva za direktna plaćanja (za premiju za mleko za prvi kvartal 2024. godine, za podsticaje u stočarstvu za kvalitetna priplodna grla za 2024. godinu i za podsticaje u stočarstvu po košnici pčela za 2024. godinu). Takođe, na ime podsticaja iz nacionalnih i međunarodnih izvora finansiranja realizovano je skoro 30 milijardi dinara. Zatim, na ime direktnih podsticaja u poljoprivredi isplaćeno je oko 28,5 milijardi dinara, za mere ruralnog razvoja isplaćeno je skoro 886 miliona dinara. Što se tiče Sektora za međunarodnu saradnju, Ministarstvo je imalo intenzivnu saradnju sa NR Kinom, tako da su 8. maja potpisana tri međunarodna ugovora između Ministarstva i Generalne uprave carina NR Kine. Intenzivno se radilo na tekstovima Sporazuma o slobodnoj trgovini sa Egiptom kao i sa Ujedinjenim Arapskim Emiratima. Poljoprivredna inspekcija u izveštajnom periodu sprovela je 2.850 inspekcijskih kontrola, uzeto je 253 uzoraka raznih proizvoda i doneto je 266 rešenja po zahtevima privrednih subjekata. Uprava za veterinu, u okviru razvoja informacionog sistema, pustila je u rad aplikaciju za izdavanje elektronskih uverenja o zdravstvenom stanju životinja. Doneto je 27 rešenja na teritoriji sedam upravnih okruga, doneto je jedno rešenje o proglašenju zaraženog područja lovišta od afričke kuge svinja kod divljih svinja na teritoriji Zlatiborskog upravnog ogruga, doneto je deset rešenja o ukidanju zaraženog područja na području pet upravnih okruga (Zaječarskog, Sremskog, Podunavskog, Mačvanskog i grada Beograda). Što se tiče Uprave za poljoprivredno zemljište u ovom kvartalu je bilo 26.867 važećih ugovora o zakupu i korišćenju poljoprivrednog zemljišta u državanoj svojini, zaključenih sa 8.138 zakupaca, za ukupnu površinu od skoro 275.000 ha. Ukupna godišnja zakupnina po svim trenutno važećim ugovorima o zakupu iznosi 48.758.000 evra.

U diskusiji su učestvovali narodni poslanici: Marijan Rističević, Milija Miletić, Dušan Nikezić, Miroslav Aleksić, Dejan Bulatović, Radoslav Milojičić, Dragan Jonić, Dragan Jovanović i Risto Kostov.

Odbor je većinom glasova (­­­ 9 za, 1 protiv, 2 nije glasalo), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za period od 1. aprila do 30. juna 2024. godine i odlučio da je prihvati.

Pošto drugih pitanja i predloga nije bilo, sednica je zaključena u 12,40 časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

SEKRETAR PREDSEDNIK

Danka Jevtović Marijan Rističević